Deԑ ԑrekᴐ so wᴐ Adwumakuo a ԑhwԑ toto wiase afanan nyinaa sikasԑm soᴐ (IMF) nsԑnsԑm ne ne dwumadie mu no kyerԑ sԑ, adwumakuo no ate Ghana sikasԑm mpuntuo nhyehyԑeԑ no so afiri ᴐha mu abupԑn 2.8 de aba ᴐha mu abupԑn 1.6 wᴐ afe 2023 yi mu.
Adwumakuo a ԑhwԑ toto wiase afanan nyinaa sikasԑm soᴐ, IMF adwenemupᴐ a wᴐde aba yi ne deԑ ԑrekᴐ so wᴐ ᴐman no mu no di nsawᴐsoᴐ, na wᴐkyerԑ sԑ Abibirem aman ahodoᴐ no mu ԑka a ano yԑ den ne sikasԑm mu ᴐhaw nti, ԑbԑyԑ den pa ara ama aman no sԑ wᴐbԑbae wᴐ sikasԑm mpuntuo nhyehyԑeԑ  no mu ama no asi, na wᴐn nsa atumi aka saa sikasԑm mpuntuo a wᴐrehwehwԑ no.
Ԑnyԑ Ghana nko ne Abibiman a wᴐahwan wᴐn sikasԑm mu nkᴐsoᴐ nhyehyԑeԑ no so, sԑ yԑde yԑn ani kyerԑ mu wᴐ Nigeria ne South Africa a, yԑtumi hunu sԑ wᴐate Nigeria deԑ so aba ᴐha mu abupԑn 3.2, ԑnna wᴐate South Africa deԑ so aba ᴐha mu abupԑn 0.1 wᴐ Wiase Sikasԑm mu Nhwehwԑmu a wᴐde to dwa afe biara mu no mu. Wᴐde afe yi deԑ no too dwa wᴐ Oforisuo 11, 2023 mu wᴐ nhyiamu a IMF ne Wiase Sika korabea Baatan no yԑԑ no wᴐ Washington D.C a ԑwᴐ USA no mu.
Pierre Olivier Gourinc a ᴐyԑ Sikasԑm mu futufoᴐ ne kwankyerԑfoᴐ ma IMF na ᴐsane yԑ ᴐkannifoᴐ ma saa hyehyԑeԑ yi rekasa afa Abibirem aman a ԑwᴐ Sub-Sahara fam sikasԑm mpuntuo ho no, ᴐkyerԑԑ sԑ wᴐasesa sikasԑm mu mpuntuo a ԑwᴐ Sub-Sahara Abibima yi mu no afiri ᴐha mu abupԑn 3.9 sԑdeԑ wᴐdii kan kaeԑ no aba ᴐha mu abupԑn 3.6.
Ↄde too so sԑ deԑ ama Abibiman no sikasԑm mpuntuo ayԑ mmrԑ no gyina ԑka akԑseԑ, nneԑma boᴐ a ԑkᴐ soro waano waano, wᴐn sika no ahoᴐden a ԑso tete na ԑnyina faako ne nnuane a ԑho akᴐ atwee na ԑho ayԑ den ama ne boᴐ nso ayԑ den wᴐ Abibiman ahodoᴐ no mu no so.
Sԑdeԑ Wiase Sikakorabea Baatan no de afotuo maa sikakorabea ahodoᴐ a ԑwᴐ Sahara Abibirem ha no, saa ara na IMF nso de rema wᴐn sԑ wᴐnkura wᴐn mfasoᴐ nhyehyԑeԑ no mu den, sԑdeԑ ԑbԑyԑ a ԑbԑboa asi nneԑma boᴐ a ayԑ den no kwan na ama sikasԑm mu mpuntuo nso afa afiri hᴐ.
Sԑdeԑ nsesaeԑ aba Ghana sikasԑm mpuntuo mu no, ԑkyerԑ sԑ aban no ntumi nnuru ne botaeԑ a wᴐde too dwa a na ԑyԑ ᴐha mu abupԑn 2.8 wᴐ 2023 sikasԑm mu mpԑmsԑmpԑnsԑmu a wᴐde too dwa wᴐ Ԑbᴐ bosome no mu wᴐ afe a ԑtwaa mu no mu. Sԑ yԑhwԑ a, ԑso mpo asane ate.
